ระเบียบกรมโรงงานอุตสาหกรรมว่าด้วยหลักเกณฑ์การแบ่งจ่ายเงินสินบนรางวัล และเงินค่าใช้จ่ายจากเงินค่าปรับทางอาญา พ.ศ. 2547

ระเบียบกรมโรงงานอุตสาหกรรม
ว่าด้วยหลักเกณฑ์การแบ่งจ่ายเงินสินบนรางวัล
และเงินค่าใช้จ่ายจากเงินค่าปรับทางอาญา
พ.ศ. ๒๕๔๗

เพื่ออนุวัติให้เป็นไปตามข้อบังคับกระทรวงการคลังว่าด้วยการหักเงินค่าปรับก่อนนำส่งคลัง
พ.ศ. ๒๕๔๖ และ (ฉบับที่ ๒) พ.ศ. ๒๕๔๗ ระเบียบกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงาน
พ.ศ. ๒๕๔๖ และประกาศกระทรวงการคลัง เรื่อง
การกำหนดประเภทและอัตราการหักเงินค่าปรับก่อนนำส่งคลัง ลงวันที่ ๑๑ กุมภาพันธ์
พ.ศ. ๒๕๔๗ กรมโรงงานอุตสาหกรรมจึงกำหนดระเบียบว่าด้วยหลักเกณฑ์การแบ่งจ่ายเงินสินบนรางวัลและเงินค่าใช้จ่ายจากเงินค่าปรับทางอาญาไว้
ดังนี้

ข้อ
๑  ระเบียบนี้เรียกว่า ระเบียบกรมโรงงานอุตสาหกรรม
ว่าด้วยหลักเกณฑ์การแบ่งจ่ายเงินสินบนรางวัลและเงินค่าใช้จ่ายจากเงินค่าปรับทางอาญา
พ.ศ. ๒๕๔๗

ข้อ
๒[๑]  ระเบียบนี้ให้ใช้บังคับนับแต่วันถัดจากวันที่ประกาศในราชกิจจานุเบกษาเป็นต้นไป

ข้อ
๓  บรรดาระเบียบ ประกาศ
หรือคำสั่งอื่นใดในส่วนที่กำหนดไว้ในระเบียบนี้แล้วหรือในส่วนที่ขัดหรือแย้งกับระเบียบนี้ให้ใช้ระเบียบนี้แทน

ข้อ
๔ 
บทนิยามหรือข้อความใดที่มิได้แสดงให้เห็นเป็นอย่างอื่น
ให้ถือตามความดังที่ได้อธิบายไว้ในข้อบังคับกระทรวงการคลังว่าด้วยการหักเงินค่าปรับก่อนนำส่งคลัง
พ.ศ. ๒๕๔๖ และ (ฉบับที่ ๒) พ.ศ. ๒๕๔๗
ระเบียบกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงาน
พ.ศ. ๒๕๔๖ และประกาศกระทรวงการคลัง เรื่อง การกำหนดประเภทและอัตราการหักเงินค่าปรับก่อนนำส่งคลัง
ลงวันที่ ๑๑ กุมภาพันธ์ ๒๕๔๗

ข้อ
๕  ในระเบียบนี้
ส่วนราชการ หมายความถึง กรมโรงงานอุตสาหกรรม
และหรือสำนักงานอุตสาหกรรมจังหวัด
เงินค่าปรับที่ได้รับตามกฎหมาย หมายความถึง
เงินค่าปรับที่ส่วนราชการได้รับจากผู้กระทำความผิดทางอาญาตามพระราชบัญญัติโรงงาน
พ.ศ. ๒๕๓๕ พระราชบัญญัติวัตถุอันตราย พ.ศ. ๒๕๓๕ และ (ฉบับที่ ๒) พ.ศ. ๒๕๔๔
พระราชบัญญัติจดทะเบียนเครื่องจักร พ.ศ. ๒๕๑๔ และ (ฉบับที่ ๒) พ.ศ. ๒๕๓๐
และรวมถึงกฎหมายอื่นที่กรมโรงงานอุตสาหกรรมเป็นผู้รับผิดชอบ
การจับกุม หมายความถึง การเรียกหรือการสั่งการให้ผู้กระทำผิดไปรายงานตัวและให้หมายความรวมถึงกรณีที่
(๑)
ผู้ถูกกล่าวหาไม่ยินยอมให้คณะกรรมการเปรียบเทียบคดีเปรียบเทียบปรับและมีการส่งเรื่องให้เจ้าหน้าที่ตำรวจดำเนินคดีทางศาล
หรือมีการส่งเรื่องกลับจากเจ้าหน้าที่ตำรวจให้คณะกรรมการเปรียบเทียบคดีเปรียบเทียบปรับ
(๒)
ผู้ถูกกล่าวหายินยอมให้คณะกรรมการเปรียบเทียบคดีเปรียบเทียบปรับแต่ไม่ชำระค่าปรับตามที่คณะกรรมการเปรียบเทียบคดีเปรียบเทียบปรับ
และมีการส่งเรื่องให้เจ้าหน้าที่ตำรวจดำเนินคดีทางศาล
(๓)
พนักงานเจ้าหน้าที่ผู้มีหน้าที่ดำเนินการตามกฎหมายและหรือเจ้าหน้าที่ตำรวจทำการจับกุมผู้กระทำผิด
และมีการดำเนินคดีโดยคณะกรรมการเปรียบเทียบคดี หรือมีการส่งดำเนินคดีทางศาล
เจ้าหน้าที่ที่ดำเนินงานตามอำนาจหน้าที่อันได้มาซึ่งเงินค่าปรับ หมายความถึง
(๑)
เจ้าหน้าที่ผู้ตรวจพบการกระทำความผิด
(๒)
เจ้าหน้าที่ผู้ช่วยเหลือให้การตรวจพบการกระทำความผิดเป็นผลสำเร็จ
(๓)
ผู้บังคับบัญชาของเจ้าหน้าที่ผู้ตรวจพบการกระทำความผิดโดยตรงขึ้นไป
ตั้งแต่ระดับส่วน กอง สำนัก รองอธิบดี อธิบดี หรือผู้บังคับบัญชาผู้วางแผน
ผู้สั่งการให้มีการตรวจ จนกระทั่งตรวจพบการกระทำความผิดเป็นผลสำเร็จ
และหมายความรวมถึงเจ้าหน้าที่ในฝ่ายต่าง ๆ ของสำนักงานอุตสาหกรรมจังหวัด
และผู้ดำรงตำแหน่งอุตสาหกรรมจังหวัด
(๔)
ผู้ตรวจสอบเอกสารและหรือผู้ร่วมช่วยเหลือในการจัดทำเอกสารเกี่ยวกับการดำเนินคดี
เพื่อให้การตรวจสอบการกระทำความผิดเป็นผลสำเร็จอันได้แก่
เจ้าหน้าที่ธุรการในฝ่ายบริหารงานทั่วไปในสำนักต่าง ๆ ที่เป็นเจ้าของเรื่อง
ฝ่ายบริหารงานทั่วไปในกองนิติการ ฝ่ายนโยบายและแผนในสำนักงานอุตสาหกรรมจังหวัด
(๕)
นิติกรผู้เป็นเจ้าของสำนวน
หัวหน้ากลุ่มนิติกรผู้เป็นเจ้าของสำนวนและนิติกรผู้ดำรงตำแหน่งผู้อำนวยการกองนิติการ
แต่ไม่รวมถึงนิติกรผู้ได้รับแต่งตั้งให้เป็นกรรมการ เลขานุการ
หรือผู้ช่วยเลขานุการในคณะกรรมการเปรียบเทียบคดีซึ่งมีลักษณะเป็นองค์กรกึ่งใช้อำนาจตุลาการ
(Quasi
Judical)
การตรวจพบการกระทำความผิด หมายถึง
การที่เจ้าหน้าที่ตรวจพบการกระทำความผิดตามคำร้องเรียน
หรือการไปตรวจพบตามปกติในอำนาจหน้าที่ หรือการไปตรวจพบในกรณีอื่น ๆ
แล้วพบว่ามีผู้กระทำความผิดในทางอาญาตามที่กำหนดไว้ในระเบียบนี้
และมีการกล่าวหาว่าได้กระทำความผิดและดำเนินคดีในข้อหานั้น ๆ
ผู้นำเบาะแสหรือเค้าเงื่อนแห่งการกระทำความผิดแจ้งแก่ทางราชการ หมายความถึง ผู้แจ้งความนำจับตามข้อ ๑๑ แต่ไม่รวมถึงผู้ร้องเรียนให้ตรวจสอบเหตุเดือดร้อนรำคาญ
และไม่รวมถึงผู้ร้องเรียนซึ่งเป็นเจ้าหน้าที่ในสังกัดกรมโรงงานอุตสาหกรรมและสำนักงานอุตสาหกรรมจังหวัด

หมวด ๑
หมวดทั่วไป

ข้อ
๖ 
เงินสินบนและเงินรางวัลตามระเบียบนี้ให้ตกไปยังทายาทของผู้มีสิทธิรับเงินสินบนและเงินรางวัลได้
กรณีผู้มีสิทธิรับเงินสินบนและเงินรางวัลมิได้ยื่นคำขอรับเงินภายในกำหนดหนึ่งปีนับแต่วันที่ส่วนราชการได้รับเงินค่าปรับ
ให้เงินสินบนและเงินรางวัลดังกล่าวตกเป็นรายได้ของแผ่นดิน

ข้อ
๗  ให้กรมโรงงานอุตสาหกรรมแต่งตั้ง คณะกรรมการเงินสินบนรางวัล
กรอ. ประกอบด้วย อธิบดี
หรือรองอธิบดีกรมโรงงานอุตสาหกรรมผู้ได้รับมอบหมายเป็นประธาน
ผู้แทนกองการเจ้าหน้าที่ ผู้แทนกองคลัง ผู้แทนสำนักเลขานุการกรม
ผู้ชำนาญการพิเศษด้านกฎหมายหรือผู้แทนกองนิติการ เป็นกรรมการ
และให้ผู้แทนฝ่ายการเงิน กองคลังหนึ่งคน เป็นกรรมการ เลขานุการ
และผู้แทนฝ่ายบัญชีกองคลัง เป็นกรรมการผู้ช่วยเลขานุการ
กรรมการตามวรรคหนึ่งให้ดำรงตำแหน่งคราวละสองปีแต่เมื่อพ้นจากตำแหน่งแล้วอาจได้รับแต่งตั้งอีกได้

ข้อ
๘  การประชุมของคณะกรรมการตามข้อ ๗
ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงเป็นองค์ประชุม
และมติที่ประชุมให้ถือเสียงข้างมาก

ข้อ
๙  ให้คณะกรรมการเงินสินบนรางวัล กรอ.
มีอำนาจหน้าที่ ดังนี้
(๑)
วินิจฉัยชี้ขาดข้อพิพาทหรือข้อโต้แย้งหรือข้อขัดแย้งเกี่ยวกับสิทธิของผู้ขอรับเงินสินบนและหรือเงินรางวัล
(๒)
ตีความในกรณีมีปัญหาการปฏิบัติตามระเบียบนี้
(๓)
กำหนดหลักเกณฑ์และวิธีการอื่นใดเพื่อปฏิบัติการให้เป็นไปตามระเบียบนี้
(๔)
เรียกเจ้าหน้าที่ผู้จับ ผู้ตรวจพบการกระทำความผิด
หรือบุคคลอื่นใดที่เกี่ยวข้องมาชี้แจงข้อเท็จจริง
หรือส่งมอบเอกสารที่อยู่ในครอบครองให้คณะกรรมการเพื่อปฏิบัติการตามระเบียบนี้
(๕)
ปฏิบัติหน้าที่อื่นตามที่กรมโรงงานอุตสาหกรรมมอบหมาย
คำวินิจฉัยชี้ขาดของคณะกรรมการเงินสินบนรางวัล
กรอ. ให้เป็นที่สุด

ข้อ
๑๐ 
ให้กรรมการในคณะกรรมการเงินสินบนรางวัล กรอ.
ได้รับเบี้ยประชุมจากเงินค่าใช้จ่ายในการดำเนินงานตามที่คณะกรรมการเงินสินบนรางวัล
กรอ. โดยความเห็นชอบของอธิบดีกำหนด ในอัตราครั้งละไม่เกิน ๑,๐๐๐
บาท สำหรับประธานคณะกรรมการให้ได้รับเพิ่มอีกในอัตราร้อยละ ๒๕
และในหนึ่งวันให้มีสิทธิได้รับเบี้ยประชุมไม่เกินหนึ่งครั้งและเดือนหนึ่งไม่เกินสี่ครั้ง

หมวด ๒
การแจ้งความนำจับ

ข้อ
๑๑  การแจ้งความนำจับต้องทำเป็นหนังสือลงลายมือชื่อผู้แจ้งเป็นสำคัญตามบันทึกการแจ้งความนำจับตามแบบ
กรอ. นจ. ๑ ท้ายระเบียบนี้ และอย่างน้อยต้องระบุวัน เดือน ปี เวลา
สถานที่และพฤติการณ์แห่งข้อเท็จจริงเกี่ยวกับการกระทำความผิด
โดยประสงค์ให้ผู้ถูกกล่าวหาได้รับโทษทางอาญาตามกฎหมายที่กำหนดไว้ในระเบียบนี้
ในคดีเดียวกันถ้ามีผู้แจ้งความนำจับตั้งแต่สองคนขึ้นไป
ให้ถือว่าผู้แจ้งความนำจับก่อนและมีหลักฐานเป็นหนังสือตามแบบ กรอ. นจ. ๑
ท้ายระเบียบนี้เป็นผู้มีสิทธิได้รับเงินสินบน
ชื่อ
ที่อยู่ และหรือรายละเอียดเกี่ยวกับสถานะบุคคลของผู้แจ้งความนำจับและบันทึกตามแบบ
กรอ. นจ. ๑ ท้ายระเบียบนี้
ให้เจ้าหน้าที่ผู้เกี่ยวข้องในสำนวนคดีถือเป็นความลับอย่างสำคัญยิ่ง

ข้อ
๑๒ 
บรรดาความผิดทั้งหลายที่เกิดขึ้นในเขตกรุงเทพมหานครและเขตจังหวัดอื่นๆ
ให้เจ้าหน้าที่ผู้ดำรงตำแหน่งดังต่อไปนี้ เป็นผู้มีอำนาจในการรับแจ้งความนำจับ
๑๒.๑
ความผิดที่เกิดขึ้นในเขตกรุงเทพมหานคร
(๑)
อธิบดี รองอธิบดี ผู้อำนวยการสำนักควบคุมและตรวจโรงงาน ๑ - ๔
สำนักเทคโนโลยีสิ่งแวดล้อมโรงงาน สำนักเทคโนโลยีความปลอดภัย
สำนักควบคุมวัตถุอันตราย สำนักงานทะเบียนเครื่องจักรกลาง
ผู้อำนวยการหรือหัวหน้าส่วนในสำนักดังกล่าว
วิศวกรตรวจโรงงานและเจ้าหน้าที่ตรวจโรงงานตั้งแต่ระดับ ๔ ขึ้นไป
(๒)
ผู้กำกับ รองผู้กำกับ สารวัตร รองสารวัตร
และนายตำรวจยศตั้งแต่ร้อยตำรวจตรีขึ้นไปในสถานีตำรวจนครบาล
เป็นผู้มีอำนาจในการรับแจ้งความนำจับ
๑๒.๒
ความผิดที่เกิดขึ้นในเขตจังหวัดอื่น ๆ
(๑)
อุตสาหกรรมจังหวัด หัวหน้าฝ่ายโรงงานอุตสาหกรรมรวมตลอดถึงวิศวกร
เจ้าหน้าที่ตรวจโรงงาน และหัวหน้าฝ่ายอุตสาหกรรมพื้นฐานและการเหมืองแร่
(๒)
ผู้กำกับ รองผู้กำกับ สารวัตร รองสารวัตร
สถานีตำรวจภูธรและนายตำรวจยศตั้งแต่ร้อยตำรวจตรีขึ้นไปในสถานีตำรวจภูธร

ข้อ
๑๓  เมื่อได้รับการแจ้งความนำจับแล้ว
ให้ผู้รับแจ้งความจัดทำหลักฐานการรับแจ้งความเป็นหนังสือตามแบบ กรอ. นจ. ๒
แล้วสำเนาให้ผู้แจ้งความนำจับไว้เป็นหลักฐานขอรับเงินสินบนนำจับต่อไป

หมวด ๓
การหักและอัตราเงินรางวัล

ข้อ
๑๔ 
ให้อธิบดีกรมโรงงานอุตสาหกรรมหรือผู้ที่ได้รับมอบหมาย
สำหรับความผิดที่เกิดขึ้นในเขตกรุงเทพมหานคร
หรืออุตสาหกรรมจังหวัดหรือผู้ที่ได้รับมอบหมายสำหรับความผิดที่เกิดขึ้นในเขตจังหวัดอื่น
ๆ หักเงินค่าปรับก่อนนำส่งคลังเป็นรายได้แผ่นดินไว้จ่ายเป็นเงินสินบน เงินรางวัล
และค่าใช้จ่ายในการดำเนินงาน ดังนี้
(๑)
กรณีมีการจับกุมผู้กระทำความผิดให้หักในอัตราร้อยละ ๘๐ ของเงินค่าปรับที่ได้รับ
(๒)
กรณีตรวจพบการกระทำความผิดให้หักในอัตราร้อยละ ๖๐ ของเงินค่าปรับที่ได้รับ
(๓)
ให้นำเงินที่ได้หักไว้ตามข้อ (๑) หรือ (๒)
ข้างต้นมาหักไว้เป็นค่าใช้จ่ายในการดำเนินงานร้อยละ ๒๕

ข้อ
๑๕  เงินค่าปรับที่ได้รับชำระตามคำพิพากษาของศาลจากเลขาธิการสำนักงานศาลยุติธรรมให้นำมาหักเป็นค่าใช้จ่ายตามข้อ
๑๔ (๓) แล้วจ่ายตามหลักเกณฑ์และอัตราการแบ่งจ่ายเงินรางวัลตามระเบียบนี้

ข้อ
๑๖ 
เงินสินบนเงินรางวัลที่กรมโรงงานอุตสาหกรรมหักจากเงินค่าปรับไว้ตามข้อ ๑๔ (๑)
(๒) หรือที่ได้รับตามข้อ ๑๕ สำหรับความผิดที่เกิดขึ้นในเขตกรุงเทพมหานคร
ให้กองคลัง กรมโรงงานอุตสาหกรรมฝากไว้รอเบิกจ่ายใน บัญชีเงินฝากสินบนรางวัลของกรมโรงงานอุตสาหกรรม
ภายใต้ข้อบังคับข้อ
๑๗ ๑๙ และ ๒๑ แห่งระเบียบนี้ เงินสินบน เงินรางวัล ที่สำนักงานอุตสาหกรรมจังหวัดหักจากเงินค่าปรับไว้ตามข้อ
๑๔ (๑) (๒) หรือที่ได้รับตามข้อ ๑๕ สำหรับความผิดที่เกิดขึ้นในเขตจังหวัดอื่น ๆ
ให้อุตสาหกรรมจังหวัดจัดแบ่งเงินรางวัลส่วนของผู้มีสิทธิได้รับในเขตพื้นที่ของจังหวัดที่ความผิดเกิดขึ้นฝากไว้รอเบิกจ่ายใน
บัญชีเงินฝากสินบนรางวัลของสำนักงานอุตสาหกรรมจังหวัด และเงินรางวัลในส่วนของผู้อื่นที่มีสิทธิได้รับ
ให้อุตสาหกรรมจังหวัดหักส่งโอนไปยังกองคลัง กรมโรงงานอุตสาหกรรม
ฝากไว้รอเบิกจ่ายใน บัญชีเงินฝากสินบนรางวัลของกรมโรงงานอุตสาหกรรม
เงินค่าใช้จ่ายในการดำเนินงานร้อยละ
๒๕ ตามข้อ ๑๔ (๓) ให้กองคลัง
กรมโรงงานอุตสาหกรรมและสำนักงานอุตสาหกรรมจังหวัดนำส่งฝากไว้กับกรมบัญชีกลางในนาม บัญชีเงินฝากค่าใช้จ่ายในการดำเนินงานเกี่ยวกับเงินสินบนรางวัลของกรมโรงงานอุตสาหกรรม

หมวด ๔
การแบ่งจ่ายเงินรางวัล

ข้อ
๑๗ 
ให้แบ่งจ่ายเงินค่าปรับที่เหลือจากการหักไว้ตามข้อ ๑๔ (๓) หรือ ข้อ ๑๕
กรณีมีการจับกุมและมีผู้แจ้งความนำจับ
โดยมีการส่งเรื่องให้กรมโรงงานอุตสาหกรรมหรือสำนักงานอุตสาหกรรมจังหวัดดำเนินคดี
เป็นเงินสินบนเงินรางวัลดังนี้
๑๗.๑
จ่ายเป็นเงินสินบนแก่ผู้แจ้งความนำจับในอัตราร้อยละ ๒๕ ถ้ามีผู้แจ้งความนำจับมากกว่าหนึ่งคนให้แบ่งเฉลี่ยจ่ายคนละเท่า
ๆ กัน
๑๗.๒
จ่ายเป็นเงินรางวัลแก่เจ้าหน้าที่ผู้จับกุม
และเจ้าหน้าที่ที่ดำเนินงานตามอำนาจหน้าที่อันได้มาซึ่งเงินค่าปรับในอัตราร้อยละ
๗๕ โดยให้แบ่งจ่ายดังนี้
(๑)
เจ้าหน้าที่ตำรวจหรือเจ้าพนักงานฝ่ายปกครองจำนวน ๒๐ ส่วน
(๒)
กรณีความผิดที่เกิดขึ้นในเขตกรุงเทพมหานครให้แบ่งจ่ายเจ้าหน้าที่ผู้เป็นเจ้าของเรื่องจำนวน
๑๕ ส่วน ผู้อำนวยการหรือหัวหน้าส่วนในสำนักจำนวน ๕ ส่วน ผู้อำนวยการสำนักจำนวน ๓
ส่วน เจ้าหน้าที่ในฝ่ายบริหารงานทั่วไปจำนวน ๒ ส่วน หรือ
กรณีความผิดที่เกิดขึ้นในเขตจังหวัดอื่น
ๆ ให้แบ่งจ่ายเจ้าหน้าที่ผู้เป็นเจ้าของเรื่องในสำนักงานอุตสาหกรรมจังหวัดจำนวน ๑๕
ส่วน หัวหน้าฝ่ายของเจ้าหน้าที่ผู้เป็นเจ้าของเรื่องจำนวน ๔ ส่วน
อุตสาหกรรมจังหวัดจำนวน ๔ ส่วน
เจ้าหน้าที่ในฝ่ายนโยบายและแผนของสำนักงานอุตสาหกรรมจังหวัดจำนวน ๒ ส่วน
(๓)
นิติกรผู้เป็นเจ้าของสำนวนจำนวน ๑๓ ส่วน
หัวหน้ากลุ่มนิติกรผู้เป็นเจ้าของสำนวนจำนวน ๔ ส่วน ผู้อำนวยการกองนิติการจำนวน ๒
ส่วน เจ้าหน้าที่ในฝ่ายบริหารงานทั่วไปของกองนิติการจำนวน ๒ ส่วน
(๔)
รองอธิบดีกรมโรงงานอุตสาหกรรมทุกคนรวมกันจำนวน ๖ ส่วน อธิบดีกรมโรงงานอุตสาหกรรมจำนวน
๓ ส่วน
๑๗.๓
ห้ามมิให้จ่ายเงินรางวัลแก่เจ้าหน้าที่ตามข้อ ๑๗.๒
ซึ่งได้รับแต่งตั้งให้เป็นกรรมการ เลขานุการ
หรือผู้ช่วยเลขานุการในคณะกรรมการเปรียบเทียบคดี

ข้อ
๑๘ 
กรณีที่มีการจับกุมและมีผู้แจ้งความนำจับตามข้อ ๑๗
แต่การดำเนินคดีมิได้ส่งเรื่องให้กรมโรงงานอุตสาหกรรมหรือสำนักงานอุตสาหกรรมร่วมดำเนินการหรือกรณีที่มีเหตุตามระเบียบนี้หรือเหตุอื่น
ๆ เป็นเหตุให้ไม่มีผู้มีสิทธิรับรางวัลตามข้อ ๑๗.๒
ให้เงินรางวัลดังกล่าวตกเป็นรายได้ของแผ่นดิน

ข้อ
๑๙ 
ให้แบ่งจ่ายเงินค่าปรับที่เหลือจากการหักไว้ตามข้อ ๑๔ (๓) หรือ ข้อ ๑๕
กรณีมีการจับกุมแต่ไม่มีผู้แจ้งความนำจับโดยมีการส่งเรื่องให้กรมโรงงานอุตสาหกรรมหรือสำนักงานอุตสาหกรรมจังหวัดดำเนินคดี
เป็นเงินรางวัล ดังนี้
(๑)
เจ้าหน้าที่ตำรวจหรือเจ้าพนักงานฝ่ายปกครองในอัตราร้อยละ ๒๕
(๒)
กรณีความผิดที่เกิดขึ้นในเขตกรุงเทพมหานคร ให้แบ่งจ่ายเจ้าหน้าที่ผู้เป็นเจ้าของเรื่องในอัตราร้อยละ
๒๐ ผู้อำนวยการหรือหัวหน้าส่วนในสำนักในอัตราร้อยละ ๗
ผู้อำนวยการสำนักในอัตราร้อยละ ๕
เจ้าหน้าที่ในฝ่ายบริหารงานทั่วไปของสำนักในอัตราร้อยละ ๓ หรือ
สำหรับความผิดที่เกิดขึ้นในเขตจังหวัดอื่น
ๆ ให้แบ่งจ่ายเจ้าหน้าที่ผู้เป็นเจ้าของเรื่องในสำนักงานอุตสาหกรรมจังหวัดในอัตราร้อยละ
๒๐ หัวหน้าฝ่ายของเจ้าหน้าที่ผู้เป็นเจ้าของเรื่องในอัตราร้อยละ ๖
อุตสาหกรรมจังหวัดในอัตราร้อยละ ๖
เจ้าหน้าที่ในฝ่ายนโยบายและแผนของสำนักงานอุตสาหกรรมจังหวัดในอัตราร้อยละ ๓
(๓)
นิติกรผู้เป็นเจ้าของสำนวนในอัตราร้อยละ ๑๙
หัวหน้ากลุ่มนิติกรผู้เป็นเจ้าของสำนวนในอัตราร้อยละ ๖
ผู้อำนวยการกองนิติการในอัตราร้อยละ ๒
เจ้าหน้าที่ในฝ่ายบริหารงานทั่วไปของกองนิติการในอัตราร้อยละ ๓
(๔)
รองอธิบดีกรมโรงงานอุตสาหกรรมทุกคนรวมกันในอัตราร้อยละ ๖ อธิบดีกรมโรงงานอุตสาหกรรมในอัตราร้อยละ
๔
ห้ามมิให้จ่ายเงินรางวัลแก่เจ้าหน้าที่ตามข้อ
๑๙ (๑) - (๔) ที่ได้รับแต่งตั้งให้เป็นกรรมการ เลขานุการ
หรือผู้ช่วยเลขานุการในคณะกรรมการเปรียบเทียบคดี

ข้อ
๒๐ 
กรณีที่มีการจับกุมแต่ไม่มีผู้แจ้งความนำจับตามข้อ ๑๙
และการดำเนินคดีมิได้ส่งเรื่องให้กรมโรงงานอุตสาหกรรมหรือสำนักงานอุตสาหกรรมจังหวัดร่วมดำเนินการ
หรือกรณีที่มีเหตุตามระเบียบนี้หรือเหตุอื่น ๆ
เป็นเหตุให้ไม่มีผู้มีสิทธิรับรางวัลตามข้อ ๑๙
ให้เงินรางวัลดังกล่าวตกเป็นรายได้ของแผ่นดิน

ข้อ
๒๑ 
ให้แบ่งจ่ายเงินค่าปรับที่หักไว้ตามข้อ ๑๔ (๓)
สำหรับกรณีที่ตรวจพบการกระทำความผิด ดังนี้
(๑)
ความผิดที่เกิดขึ้นในเขตกรุงเทพมหานครให้แบ่งจ่ายเจ้าหน้าที่ผู้ตรวจพบการกระทำความผิดและเป็นเจ้าของเรื่องในอัตราร้อยละ
๓๐
(ถ้ามีเจ้าหน้าที่ผู้ช่วยเหลือให้แบ่งจ่ายให้แก่เจ้าหน้าที่ผู้ช่วยเหลือในอัตราร้อยละ
๒๕ ของเงินรางวัลของเจ้าหน้าที่ผู้ตรวจพบการกระทำความผิด)
ผู้อำนวยการหรือหัวหน้าส่วนในอัตราร้อยละ ๙ ผู้อำนวยการสำนักในอัตราร้อยละ ๗
เจ้าหน้าที่ในฝ่ายบริหารงานทั่วไปของสำนักในอัตราร้อยละ ๓ หรือ
สำหรับความผิดที่เกิดขึ้นในเขตจังหวัดอื่น
ๆ ให้แบ่งจ่ายเจ้าหน้าที่ผู้เป็นเจ้าของเรื่องในสำนักงานอุตสาหกรรมจังหวัดในอัตราร้อยละ
๓๐ (ถ้ามีเจ้าหน้าที่ผู้ช่วยเหลือให้แบ่งจ่ายให้แก่ผู้ช่วยเหลือในอัตราร้อยละ ๒๕
ของเงินรางวัลของเจ้าหน้าที่ผู้ตรวจพบการกระทำความผิด)
หัวหน้าฝ่ายของเจ้าหน้าที่ผู้เป็นเจ้าของเรื่องในอัตราร้อยละ ๘ อุตสาหกรรมจังหวัดในอัตราร้อยละ
๘ เจ้าหน้าที่ในฝ่ายนโยบายและแผนของสำนักงานอุตสาหกรรมจังหวัดในอัตราร้อยละ ๓
(๒)
นิติกรผู้เป็นเจ้าของสำนวนในอัตราร้อยละ ๒๓
หัวหน้ากลุ่มนิติกรผู้เป็นเจ้าของสำนวนในอัตราร้อยละ ๘
ผู้อำนวยการกองนิติการในอัตราร้อยละ ๓ เจ้าหน้าที่ในฝ่ายบริหารงานทั่วไปของกองนิติการในอัตราร้อยละ
๒
(๓)
รองอธิบดีกรมโรงงานอุตสาหกรรมทุกคนรวมกันในอัตราร้อยละ ๙
อธิบดีกรมโรงงานอุตสาหกรรมในอัตราร้อยละ ๖
ห้ามมิให้จ่ายเงินรางวัลแก่เจ้าหน้าที่ตามข้อ
๒๑ (๑) - (๓) ซึ่งได้รับแต่งตั้งให้เป็นกรรมการ เลขานุการ หรือผู้ช่วยเลขานุการในคณะกรรมการเปรียบเทียบคดี

ข้อ
๒๒ 
ในกรณีที่ไม่มีผู้มีสิทธิได้รับเงินรางวัลหรือกรณีมีเหตุตามระเบียบนี้หรือเหตุอื่น
ๆ เป็นเหตุให้ไม่มีผู้มีสิทธิรับรางวัลในลำดับใดในแต่ละข้อตามข้อ ๒๑
ให้เงินรางวัลดังกล่าวตกเป็นรายได้แผ่นดิน

ข้อ
๒๓  ให้ผู้อำนวยการกอง หรือสำนัก
หรืออุตสาหกรรมจังหวัดวางหลักเกณฑ์และวิธีการจ่ายแบ่งเงินรางวัลตามสิทธิที่จะได้รับสำหรับเจ้าหน้าที่ในฝ่ายบริหารงานทั่วไปของกองหรือสำนัก
หรือฝ่ายนโยบายและแผนของสำนักงานอุตสาหกรรมจังหวัดแล้วแต่กรณี  ทั้งนี้ ให้คำนึงถึงความเหมาะสมกับปริมาณงาน
ผลิตภาพ ประสิทธิผลของงานที่มีส่วนร่วมในการปฏิบัติ

ข้อ
๒๔ 
กรณีที่ไม่มีผู้ดำรงตำแหน่งที่มีสิทธิได้รับรางวัลในตำแหน่งใด
แต่มีผู้รักษาราชการแทนในตำแหน่งนั้น
ห้ามมิให้จ่ายเงินรางวัลนั้นแก่ผู้รักษาราชการแทนในตำแหน่งนั้น
และให้เงินรางวัลดังกล่าวตกเป็นรายได้แผ่นดิน เว้นแต่กรณีการปฏิบัติราชการแทนตามระเบียบการปฏิบัติราชการตามปกติ
หรือรักษาการแทน ให้เงินรางวัลนั้นยังคงตกแก่ผู้ดำรงตำแหน่งนั้น ๆ

หมวด ๕
การขอรับเงินสินบนและเงินรางวัล

ข้อ
๒๕ 
เงินสินบนให้จ่ายแก่ผู้แจ้งความนำจับซึ่งมีสิทธิได้รับเงินสินบนภายในกำหนดเวลาดังนี้
(๑)
กรณีความผิดที่เกิดขึ้นในเขตกรุงเทพมหานคร
ให้จ่ายเงินสินบนแก่ผู้แจ้งความนำจับภายใน ๕ วันทำการ นับแต่วันที่กองคลัง
กรมโรงงานอุตสาหกรรมได้รับเงินค่าปรับ
(๒)
สำหรับความผิดที่เกิดขึ้นในเขตจังหวัดอื่น ๆ
ให้จ่ายเงินสินบนแก่ผู้แจ้งความนำจับภายใน ๕ วันทำการ นับแต่วันที่สำนักงานอุตสาหกรรมจังหวัดได้รับเงินค่าปรับ

ข้อ
๒๖ 
กรณีความผิดที่เกิดขึ้นในเขตกรุงเทพมหานครและมีการเปรียบเทียบคดี
ให้นิติกรผู้เป็นเจ้าของสำนวนในแต่ละคดีเป็นผู้จัดทำบัญชีสรุปรายชื่อพร้อมสัดส่วนจำนวนเงินของผู้มีสิทธิได้รับเงินสินบนรางวัลตามแบบ
กรอ. นจ. ๓ ท้ายระเบียบนี้แจ้งต่อกองคลัง กรมโรงานอุตสาหกรรม ภายใน ๓
วันทำการนับแต่วันที่มีการชำระค่าปรับและสำเนาแจ้งหน่วยงานของเจ้าหน้าที่ผู้มีสิทธิได้รับเงินสินบนรางวัล
เงินสินบนรางวัลค่าปรับที่กรมโรงงานอุตสาหกรรมได้รับจากสำนักงานศาลยุติธรรม
ให้นิติกรผู้ได้รับมอบหมายดำเนินการตามวรรคหนึ่งโดยอนุโลม
สำหรับความผิดที่เกิดขึ้นในเขตจังหวัดอื่น
ๆ และมีการเปรียบเทียบคดี
ให้นิติกรผู้เป็นเจ้าของสำนวนในแต่ละคดีเป็นผู้จัดทำบัญชีสรุปรายชื่อพร้อมสัดส่วนจำนวนเงินของผู้มีสิทธิได้รับเงินสินบนรางวัลตามแบบ
กรอ. นจ. ๓ ท้ายระเบียบนี้ แจ้งสำนักงานอุตสาหกรรมจังหวัดพร้อมกับการแจ้งผลเปรียบเทียบปรับ
และสำเนาแจ้งกองคลัง กรมโรงงานอุตสาหกรรม
และหน่วยงานของเจ้าหน้าที่ผู้มีสิทธิได้รับเงินสินบนรางวัล
เงินสินบนรางวัลค่าปรับที่สำนักงานอุตสาหกรรมจังหวัดได้รับจากสำนักงานศาลยุติธรรมจังหวัด
ให้เจ้าหน้าที่ผู้เป็นเจ้าของเรื่องดำเนินการตามวรรคสามโดยอนุโลม

ข้อ
๒๗ 
กรณีความผิดที่เกิดขึ้นในเขตกรุงเทพมหานคร
ให้เจ้าหน้าที่ผู้มีสิทธิได้รับเงินรางวัลยื่นคำขอรับเงินรางวัลของแต่ละเดือนตามแบบ
กรอ. นจ. ๔ ท้ายระเบียบนี้ต่อกองคลัง กรมโรงงานอุตสาหกรรมภายในวันที่ ๑๕ ของเดือนถัดไป
สำหรับความผิดที่เกิดขึ้นในเขตจังหวัดอื่น
ๆ
ให้เจ้าหน้าที่ผู้มีสิทธิได้รับเงินรางวัลที่ปฏิบัติหน้าที่ในสำนักงานอุตสาหกรรมจังหวัด
ยื่นคำขอรับเงินรางวัลของแต่ละเดือนตามแบบ กรอ. นจ. ๔
ท้ายระเบียบนี้ต่อสำนักงานอุตสาหกรรมจังหวัด หรือต่อกองคลัง กรมโรงงานอุตสาหกรรม
สำหรับผู้มีสิทธิได้รับเงินรางวัลที่ปฏิบัติหน้าที่ในกรมโรงงานอุตสาหกรรม
ภายในวันที่ ๑๕ ของเดือนถัดไป

ข้อ
๒๘  เมื่อกองคลัง กรมโรงงานอุตสาหกรรม
หรือสำนักงานอุตสาหกรรมจังหวัดได้รับคำขอรับเงินรางวัลตามแบบ กรอ. นจ. ๔ ตามข้อ ๒๗
แล้ว ให้ทำการตรวจสอบคำขอรับเงินรางวัลดังกล่าวกับบัญชีสรุปรายชื่อพร้อมสัดส่วนจำนวนเงินของผู้มีสิทธิได้รับรางวัลตามแบบ
กรอ. นจ. ๓ ตามข้อ ๒๖ และเมื่อกองคลัง กรมโรงงานอุตสาหกรรม
หรือสำนักงานอุตสาหกรรมจังหวัดตรวจสอบแล้วเห็นว่าถูกต้อง
ให้จัดทำผลการตรวจสอบและคำขออนุมัติให้จ่ายเงินสินบนรางวัลต่อไป

หมวด ๖
การจ่ายเงินสินบนรางวัล
และค่าใช้จ่ายในการดำเนินงาน

ข้อ
๒๙ 
วิธีปฏิบัติเกี่ยวกับการจ่ายเงินสินบนรางวัล
และค่าใช้จ่ายในการดำเนินงานให้ถือปฏิบัติตามระเบียบกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงาน
พ.ศ. ๒๕๔๖ ลงวันที่ ๒ ธันวาคม ๒๕๔๖ และหรือที่แก้ไขเพิ่มเติม (ถ้ามี)

หมวด ๗
การเก็บรักษาเงินและการนำเงินส่งคลัง

ข้อ
๓๐  วิธีปฏิบัติเกี่ยวกับการรับเงิน
การเบิกเงิน การจ่ายเงิน การเก็บรักษาเงิน การนำเงินฝากคลัง การพัสดุ
ให้ถือปฏิบัติตามข้อบังคับกระทรวงการคลังว่าด้วยการหักเงินค่าปรับก่อนนำส่งคลัง
พ.ศ. ๒๕๔๖ ลงวันที่ ๒ ธันวาคม ๒๕๔๖ และ ฉบับที่ ๒ พ.ศ. ๒๕๔๗ ลงวันที่ ๑๑
กุมภาพันธ์ ๒๕๔๗ และหรือที่แก้ไขเพิ่มเติม (ถ้ามี)

ข้อ
๓๑ 
ให้อธิบดีกรมโรงงานอุตสาหกรรมเป็นผู้รักษาการตามระเบียบนี้

บทเฉพาะกาล

ข้อ
๓๒  บรรดาคดีที่เกิดขึ้นและคดียังไม่ถึงที่สุดก่อนวันที่ระเบียบนี้ใช้บังคับ
ให้นำหลักเกณฑ์และวิธีการแบ่งจ่ายเงินสินบนรางวัลตามระเบียบนี้มาใช้บังคับโดยอนุโลม

ประกาศ
ณ วันที่ ๔ สิงหาคม พ.ศ. ๒๕๔๗
เรืองศักดิ์  งามสมภาค
อธิบดีกรมโรงงานอุตสาหกรรม

[เอกสารแนบท้าย]

๑. บันทึกการแจ้งความนำจับ
๒. หลักฐานการรับแจ้งความ
๓.
บัญชีสรุปรายชื่อพร้อมสัดส่วนจำนวนเงินของผู้มีสิทธิได้รับเงินสินบนรางวัล
๔. คำขอรับเงินรางวัล
(สำหรับเจ้าหน้าที่ผู้มีสิทธิได้เงินรางวัล)

(ดูภาพจากข้อมูลกฎหมาย)

มัตติกา/พิมพ์
๒๐
ตุลาคม ๒๕๔๗

นันทพล/ปรับปรุง
๓๐ พฤศจิกายน
๒๕๔๙

ก้องเกียรติ/ผู้จัดทำ
๑๘ กันยายน ๒๕๕๑

ชุติมา/ปรับปรุง
๒๕ พฤษภาคม ๒๕๖๑

[๑]
ราชกิจจานุเบกษา เล่ม ๑๒๑/ตอนพิเศษ ๙๐ ง/หน้า ๔๔/๑๑ สิงหาคม ๒๕๔๗